Flygtninge skal ikke integreres. De skal hjem.

Sådan lyder det torsdag aften i Debatten fra Dansk Folkepartis Marie Krarup, der kritiserer regeringen og Lars Løkke Rasmussen for at holde møde med erhvervslivet om at få flygtninge integreret i det danske samfund.

- Hvis de er asylansøgere, så skal de jo ikke integreres. Så skal de have asyl, som betyder midlertidig fred og ro, altså de skal have et sted, hvor der ikke falder bomber ned i hovedet på dem. Det skal de have et eller andet sted i en lejr, og så skal de tilbage, lige så snart det er muligt, siger hun.

Læs også : Løkke kalder organisationer til topmøde om flygtninge

Kritikken kommer, efter den danske regering har lovet de øvrige EU-lande, at Danmark frivilligt vil tage imod 1.000 af de i alt 120.000 asylansøgere, som EU-Kommissionen akut vil have fordelt mellem landene.

- De skal ikke ind og lære dansk og alt det der, som gør det helt umuligt for dem at komme tilbage senere hen. Hvis de får børn i Danmark, som vokser op og lærer dansk, så kan de jo umuligt komme tilbage til Syrien, siger Marie Krarup

Hvordan vil du forhindre dem i at få børn i Danmark?

- Jeg vil ikke forhindre dem i at få børn i Danmark. Jeg siger bare, at flygtninge selvfølgelig skal bo i flygtningelejre, hvor deres børn kan blive undervist på deres eget sprog, sådan at de har mulighed for at vende tilbage og har en fremtid i deres eget land, siger hun.

Flygtninge skal ud på arbejdsmarkedet

Som svar pointerer integrationsminister Inger Støjberg (V) dog, at hun ikke er uenig i, at flygtninge skal tilbage til deres egne lande, når muligheden igen er der.

- Men jeg synes omvendt også, at vi lige så godt kan få de syrere, der er her, til at deltage på arbejdsmarkedet i den tid, de er i Danmark. Jeg synes da, det er langt det bedste, hvis de så kan komme til at tjene deres egne penge, siger hun.

Ifølge integrationsministeren tager det nemlig initiativet fra flygtningene at sidde i en lejr. Og derfor mener hun også, at de skal ud på arbejdsmarkedet så hurtigt som muligt.

- Jeg synes da, det ville være forkert at se en gruppe friske og raske syrere, som så ikke kommer til at bidrage og ikke kommer til at arbejde, hvis de reelt kan, siger Inger Støjberg.

Læs også : Hegnet i Ungarn stopper ikke flygtninge og migranter

Flygtninge skal sidde i lejre indtil hjemsendelse

Men ifølge Marie Krarup skal flygtninge altså sidde i lejre, indtil de kan komme hjem. For hvis man integrerer dem fra første øjeblik, så bliver det til dels umuligt at få dem hjem, og så skaber det også en større tilstrømning af flygtninge til Danmark.

- Selvfølgelig skal de sidde i statslige lejre, og selvfølgelig skal de ikke ud i samfundet og tage arbejdspladser for danskere. Det behøver jo ikke være slaraffenland at være i Danmark. Danmark skal ikke være en magnet, siger hun.

Derfor spørger integrationsminister Inger Støjberg, om Marie Krarup mente, at det var bedre at forsørge flygtninge med skattekroner.